
          הכנסת

הכנסת העשרים
מושב ראשון

<פרוטוקול מס' 17>
מישיבת ועדת הכספים

יום רביעי, ל' בסיוון התשע"ה (17 ביוני 2015), שעה 9:30

<סדר היום:>
<תקנות ניירות ערך (הצבעה בכתב, הודעות עמדה והוכחת בעלות בתעודות התחייבות לצורך הצבעה באסיפת מחזיקים של תעודות התחייבות), התשע"ה-2015>
נכחו:

<חברי הוועדה:> 
משה גפני – היו"ר

מכלוף מיקי זוהר

מנואל טרכטנברג

אלי כהן

מיקי לוי

אורלי לוי אבקסיס

רחל עזריה

מיקי רוזנטל

<מוזמנים:> 

סגן שר האוצר יצחק כהן

	עו"ד מורהף אבו סאלח
	–
	הלשכה המשפטית, משרד האוצר

	עו"ד אמיר וסרמן
	–
	היועץ המשפטי של הרשות, הרשות לניירות ערך

	עו"ד חגי בן ארזה
	–
	מחלקת הייעוץ המשפטי, הרשות לניירות ערך

	עו"ד שרה קנדלר
	–
	מנהלת מחלקת החקיקה, הרשות לניירות ערך

	עו"ד חנוך הגר
	–
	מחלקת החקיקה, הרשות לניירות ערך

	נתן הרשקוביץ
	–
	מנהל מחלקת מערכות מידע, הרשות לניירות ערך

	יעל תנחומא
	–
	סגנית מנהל מחלקת מערכות מידע, הרשות לניירות ערך

	עו"ד הילה אוסובסקי
	–
	רפרנטית מחלקת תאגידים, הרשות לניירות ערך

	עו"ד רן ונגרקו
	–
	סגן היועמ"ש, איגוד הבנקים בישראל

	ציפי בנר
	–
	בנק לאומי, איגוד הבנקים בישראל

	אירית לנגר
	–
	בנק הפועלים, איגוד הבנקים בישראל

	עו"ד עודד אופק
	–
	איגוד הנאמנים בשוק ההון

	חן אגא
	–
	שתדלן, פרילוג

	שאול בשור
	–
	פעיל, המשמר החברתי


<ייעוץ משפטי: >
שגית אפיק

אייל לב ארי

<מנהל הוועדה:>
טמיר כהן

<רישום פרלמנטרי:>
יעקב סימן טוב

<תקנות ניירות ערך (הצבעה בכתב, הודעות עמדה והוכחת בעלות בתעודות התחייבות לצורך הצבעה באסיפת מחזיקים של תעודות התחייבות), התשע"ה-2015>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. הסעיף הראשון על סדר היום זה תקנות ניירות ערך (הצבעה בכתב, הודעות עמדה והוכחת בעלות בתעודות התחייבות לצורך הצבעה באסיפת מחזיקים של תעודות התחייבות), התשע"ה-2015.

אני בשעתו, כשהייתי בוועדת המדע והטכנולוגיה – זו מערכת שלמה, שנעשית גם, הייתה גם בוועדת המדע והטכנולוגיה, הייתה גם בוועדת חוקה, חוק ומשפט, והיא צריכה להיות מאושרת בוועדת הכספים.

האמת היא שהיום היה לנו קצת בלגן, היו לנו חמישה סעיפים שלכם, אבל מכיוון שאני הבנתי שזה היום האחרון, אז עם כל הבעיות שיש - - -

<שרה קנדלר:>
זה היום הראשון. המערכת היום נכנסת לתוקף - - -

<היו"ר משה גפני:>
כן, כן. היום זה יום שאתם חייבים את האישור של התקנות האלה, אז שמתי את זה על סדר היום.

מי מציג?

<שרה קנדלר:>
שרה קנדלר, המשנה ליועץ המשפטי, הרשות לניירות ערך.

אנחנו רוצים היום לקדם את סט התקנות האחרון שיש לנו בשביל שכל מערכת ההצבעות תוכל לעבוד כמו שצריך. כמו שהיושב ראש אמר, העברנו בוועדת המדע והטכנולוגיה את התיקון לחוק ניירות ערך שהקים את המערכת. אחר כך העברנו בוועדת חוקה, חוק ומשפט את התקנות שמדברות על הצבעה במניות. חזרנו לוועדת המדע והטכנולוגיה לגבי כתבי האופציה, הצבעה בכתבי האופציה. ואחר כך בוועדת חוקה, חוק ומשפט – שוב היינו בנושא של יחידות השתתפות. ועכשיו זה הסט האחרון שמדבר על הצבעה בתעודות התחייבות.

התקנות האלה מדברות על המערכת, אבל הן בעצם מסדירות לראשונה את כל הליך ההצבעה באסיפות מחזיקים של תעודות ההתחייבות.  

בגלל שחלק מהחברים פה חדשים אנחנו רוצים לעשות מצגת קצרצרה שמציגה את המערכת.

<נתן הרשקוביץ:>
שלום רב. נתן הרשקוביץ, הרשות לניירות ערך.

אנחנו מדברים על מערכת שמאפשרת לציבור להצביע באינטרנט במקום לכתת את רגליו. אנחנו מדברים על מערכת ממוחשבת שנדבך נוסף על מערכת הדיווחים האלקטרוניים, מגנא, שהרשות יזמה והקימה לפני למעלה מעשר שנים. שבה כל הדיווחים מגיעים לרשות ולציבור באינטרנט, וזמינים לכולם בצורה שוויונית ובצורה נוחה.

הנדבך השני, שאנחנו מדברים עליו כרגע, זה לאפשר למצביעים להצביע באסיפות של מחזיקים, באסיפות של מניות, אג"ח וכדומה, באינטרנט, תוך כדי זה שהם רואים את כל הנושאים לדיון והם יכולים בלחיצת כפתור, מהכורסא בבית, להצביע, כדי לפתור את הבעיה שקיימת היום, של מיעוט משתתפים. כי לפעמים קשה להוציא אישורי בעלות, זו טרחה. זה מצריך אובדן זמן וכסף כדי להגיע לאסיפה הפיזית. אנחנו רוצים לאפשר צינור נוסף, לא במקום השתתפות באסיפה אלא כלי נוסף, שמאפשר למצביעים להצביע גם בבית.

המנגנון הזה הוא נוח מאוד, יעיל מאוד ומיידי. כל סוגי המחזיקים יכולים לעשות את זה. כרגע, החוק והתקנות עברו, למעט אג"ח שעל שולחנכם, כרגע.

זה אמצעי לפתור את בעיית האדישות של המצביעים ולשפר גם עבור חברות, גם עבור - - -. זה עוזר גם לחברות. הם מקבלים את הריכוז בצורה מאוד-מאוד נוחה ומהירה, טרום האסיפה. זה נוח מאוד גם לחברי הבורסה, הבנקים ואחרים, כדי שלא יצטרכו להוציא אישורי בעלות והמון המון חותמות.

מה שאנחנו מנסים להגיד רק שאנחנו פותרים את הבעיות כפי שמגנא, מערכת הדיווחים, פתרה את זה והעבירה למישור האלקטרוני, והיום כולם מתייחסים לזה כאל משהו שהוא מובן מאליו, גם המערכת הזו תהיה כך.

איך היא עובדת? תהליכים עיקריים: חברה מדווחת, שולחת במגנא, במערכת הדיווחים האלקטרוניים, לרשות, לבורסה, לציבור, טופס, כמו שהיא עושה את זה היום, שיש אסיפה. ברגע שהטופס הזה נשלח זה מגיע גם למערכת ההצבעות, ובאופן אוטומטי מגיע גם לחבר הבורסה. כל עוד לא עבר המועד הקובע לא קורה כלום, כי עדיין אף אחד לא יודע מי המחזיקים בפועל במועד הקובע. אז כל עוד לא עבר המועד הקובע לא קורה כלום.

ברגע שעבר המועד הקובע מתרחשים כמה תהליכים: מערכת ההצבעות מקימה אתר אינטרנטי להצבעה הזו, מקימה תיבה להצבעה הזו. חבר הבורסה שולח ללקוחות שלו הודעה על האסיפה עם לינק לפרטים שלה, ושולח להם איזשהו קוד שהם מייצרים ומעביר את זה אלינו. המחזיק בניירות – וכשאני אומר ניירות זה מניות, זה אגרות חוב, זה אופציות, זה הכול – מקבל את הקוד הזה מהבנק, מקבל את הפרטים של האסיפה, ומאותו רגע יכול להיכנס לאתר ייעודי של הרשות לניירות ערך ולהצביע. להצביע. הוא יכול לעשות את זה 24 שעות ביממה. יכול להיכנס שוב, לשנות את הצבעתו. יכול להגיד למערכת: אני לא רוצה להצביע, אני רוצה לבוא פיזית לוועדה, אבל אנא, תעבירי בשמי את אישור הבעלות. זאת אומרת, המערכת גם מאפשרת, אם אתה לא רוצה להצביע, להעביר את אישור הבעלות עבורך. זאת עד שעות ספורות לפני האסיפה הפיזית.

<היו"ר משה גפני:>
למה? למה חיכיתם עם זה עד התאריך האחרון, היום?

<שרה קנדלר:>
הכנסת לא הייתה פה בשביל לאשר לנו. אנחנו הבאנו את זה - - - לכנסת - - -

<היו"ר משה גפני:>
לא הייתם - - - דבר כזה בוועדה זמנית?

<נתן הרשקוביץ:>
לא, הכול עובד. המניות עובדות - - -

<היו"ר משה גפני:>
לא, אני שואל טכנית, לא במהות.

<נתן הרשקוביץ:>
לא, לא. לא. אושר. האג"ח הוא הדבר היחיד בפאזל הזה שלא אושר, וזה בסמכות הוועדה הזו, כרגע. אבל שאר הדברים עובדים עד היום.

<היו"ר משה גפני:>
טוב.

<מיקי לוי:>
כמה שעות לפני המערכת ננעלת?

<נתן הרשקוביץ:>
שש שעות.

<שרה קנדלר:>
תשע שעות.

<מיקי לוי:>
הכינוס הפיזי.

<נתן הרשקוביץ:>
שש שעות. אנחנו בשש שעות טרום האסיפה סוגרים את התיבה, אורזים את הנתונים, אורזים את התוצאות, ושולחים בצורה מאובטחת לחברה. החברה מקבלת Excel עם רשימת המצביעים: מי הצביע בעד, מי הצביע נגד, מי נמנע, מי יש לו עניין אישי, מה האחזקות של כל אחד, וכולי וכולי - - -

<היו"ר משה גפני:>
  תגידו, הכול עובד בסדר – מה שאושר בוועדת המדע והטכנולוגיה ומה שאושר בוועדת חוקה, חוק ומשפט?

<נתן הרשקוביץ:>
זה מה שאושר. כן. הכול.

<היו"ר משה גפני:>
הכול עובד?

<שרה קנדלר:>
היום המערכת מתחילה לעבוד.

<נתן הרשקוביץ:>
היום.

<שרה קנדלר:>
היה לנו פיילוט מול חברי הבורסה - - -

<היו"ר משה גפני:>
אני שואל על הפיילוט.

<נתן הרשקוביץ:>
הוא עבד.

<היו"ר משה גפני:>
ועובד בסדר? היו תלונות על זה?

<נתן הרשקוביץ:>
היו כל מיני בעיות בפיילוט - -

<היו"ר משה גפני:>
נו ו-?

<נתן הרשקוביץ:>
- - עד שתיקנו. תיקנו. היו הערות בפיילוט. בשביל זה עשינו את הפיילוט.

<היו"ר משה גפני:>
טוב, חברים, שאלות.

<מיקי רוזנטל:>
יש נושאים מוחרגים, נכון? זאת אומרת, למשל, בהצבעות בעלי עניין וזה - - -

<שרה קנדלר:>
לא, לא, לא, אין החרגות. המערכת - - -

<מיקי רוזנטל:>
אין החרגות?

<שרה קנדלר:>
הכול. 

<נתן הרשקוביץ:>
הכול.

<שרה קנדלר:>
הכול.

<מיקי רוזנטל:>
הכול אפשר להצביע במערכת?

<שרה קנדלר:>
הכול. הכול. כן. כן. 

<נתן הרשקוביץ:>
הכול אפשר להצביע במערכת וזה מגיע בצורה - - -

<מנואל טרכטנברג:>
זה עובד כבר לגבי מניות, נכון?

<נתן הרשקוביץ:>
מהיום.

<שרה קנדלר:>
היום. היום.

<נתן הרשקוביץ:>
היום.

<מנואל טרכטנברג:>
אה, גם מהיום.

<שרה קנדלר:>
מהיום.

<נתן הרשקוביץ:>
היום המערכת עולה לאוויר, באישור הכנסת, על מניות, אופציות, יחידות השתתפות. האג"ח ממתין להחלטתכם.

<היו"ר משה גפני:>
מה היה קורה אם לא היינו מאשרים או שלא נאשר את זה היום? מה אז קורה?

<נתן הרשקוביץ:>
אז לא יהיה אג"ח.

<אמיר וסרמן:>
- - - 

<שרה קנדלר:>
יוכלו להצביע רק בדרך - - -

<היו"ר משה גפני:>
את אומרת: עשיתי מעשה אחראי בזה שהבאתי את זה עכשיו.

<נתן הרשקוביץ:>
כן.

<שרה קנדלר:>
כן.

<מנואל טרכטנברג:>
אני רוצה לשאול שאלת תם לגבי הדבר הזה: יש את העניין של ההצבעה, אבל יש את האסיפה, וזה יותר רלוונטי לגבי מניות, אני חושב, אבל אני לא בטוח. אבל באסיפה יש דיון. אוקיי? אז פה יש מצב שבעצם אתה מצביע לפני דיון. האם, מהניסיון שלכם, אוקיי? הדיונים, הכול נסגר מראש והעמדות נקבעות מראש או שיש בדיון כדי להשפיע על ההצבעה? כי אם לא, יש כאן בעיה.

<אמיר וסרמן:>
זו שאלה רלוונטית גם לסוגים אחרים של ניירות ערך. בחברות ציבוריות יש הרבה פעמים אלפים ועשרות אלפים של מחזיקים. לכן, בפועל, ברוב האסיפות יכולים אנשים לבוא, ויש אסיפות שיש בהן דיון. אגב, באסיפות של אגרות חוב, הרבה פעמים יש דיונים סביב הסדרי חוב, אבל רוב המצביעים, רוב המשקיעים, לא מגיעים לדיון הזה, אלא פשוט מממשים את יכולת ההצבעה שלהם.

<מנואל טרכטנברג:>
לא, תבין, המצב הוא שהם נוקטים עמדה ומצביעים בלא שנחשפו - - -

<מיקי רוזנטל:>
על סמך משהו שהם קראו בעיתון, אני יודע.

<קריאה:>
אז יש - - -

<נתן הרשקוביץ:>
לא, על סמך מה שהם ראו במערכת.

<אמיר וסרמן:>
- - -

<קריאה:>
- - -

<מנואל טרכטנברג:>
לא, לא. אני רוצה להפריד בין המכניקה של ההצבעה לבין המהות של דיון והצבעה - - -

<אמיר וסרמן:>
אז אני רק אסביר לגבי המכניקה: כבר היום, מלבד האפשרות של הגעה פיזית, שכמעט לא ממומשת על ידי בעלי מניות, יש אפשרות לשלוח מיופה כוח או לשלוח כתב הצבעה, שבעצם זו חלופה נוספת, רביעית, שמצטרפת. זאת אומרת, כבר היום רוב האנשים לא מגיעים לאסיפה.

על בסיס מה הם מקבלים את ההחלטה? על בסיס הדיווחים של החברה, וגם יש מנגנון, שלצערנו לא משתמשים בו הרבה, שמאפשר לבעלי המניות להגיש הודעות עמדה ובעצם להתכתב: בעל מניות שמתנגד, בעל מניות - - -

<מנואל טרכטנברג:>
נכון. אבל חברים, מה שקורה כאן, אני לא נגד. מה שאני אומר, שצריך לתת את הדעת על העובדה שבעצם אתה יוצר שני סוגי הצבעות שונים: הצבעה מראש בלא שאתה נחשף לדיון, והצבעה של אלה שנמצאים בדיון ומצביעים בעקבות הדיון.

עכשיו, אני לא רואה איך שתי המערכות האלה יכולות לדור יחדיו לאורך זמן, כי זה לא אותו הדבר. זה לא אותו הדבר. נניח שבכנסת, פה, בוועדת הכספים, אפשר היה, עולה הדיון, הנושא הזה מראש, יש לנו את החומר, אני שולח אס.אמ.אס ליושב ראש: זו ההצבעה שלי. לעומת זאת, אנחנו יושבים פה, מקיימים דיון ואז מצביעים.

<קריאה:>
משתכנעים לפעמים.

<אורלי לוי אבקסיס:>
אחד משכנע את השני. מתקנים תוך כדי.

<מנואל טרכטנברג:>
אתה מבין? לא נעכב את ההחלטה, אני מציע שנאשר.

<שרה קנדלר:>
המנגנון כבר היה.

<קריאה:>
- - -

<מנואל טרכטנברג:>
אבל אני אומר, אדוני היושב ראש, אני הייתי מציע שאחרי תקופה שעשו בפיילוט הזה, של הפיילוט או של המהלך הזה, שיבואו לדווח ויתייחסו גם לשאלה הזאת. אוקיי? כי לאורך זמן, אני חושב שאי אפשר שיהיה גם זה וגם זה: גם היכולת להצביע מראש וגם קיום דיון ואז הצבעה. אוקיי? אבל - - -

<היו"ר משה גפני:>
זה קיים בכל המערכת. האמת היא - - -

<מיקי לוי:>
אני רוצה להעלות נקודה: - - - מי שאין לו עניין - - - יכול להגיע - - -

<היו"ר משה גפני:>
כן.

<מיקי לוי:>
מי שאין לו עניין - - -

<קריאה:>
בדיוק.

<מנואל טרכטנברג:>
נכון. אבל זה לא - - -

<מיקי רוזנטל:>
אבל זה לא מייתר את זה. למה? כי מי שיש לו עניין להגיע לפחות - - -

<היו"ר משה גפני:>
- - -

<מיקי לוי:>
הוא יכול להגיע.

<מיקי רוזנטל:>
אבל לעומת זאת, אתה יכול לייצר - - -

<מיקי לוי:>
- - - צריכה - - -

<מיקי רוזנטל:>
שנייה, חבר הכנסת מיקי לוי, תקשיב. באמצעות ידיעה שקרית בעיתון אתה יכול לייצר מניפולציות – שאנשים יצביעו בעד משהו שהוא נוגד את האינטרס שלהם.

<מנואל טרכטנברג:>
בדיוק. בדיוק. בדיוק. בדיוק. בדיוק. בדיוק.

<מיקי לוי:>
אז פה השאלה שצריכה להישאל: אם לצורך העניין אני הצבעתי אינטרנטית 48 שעות לפני, - -

<מנואל טרכטנברג:>
שש שעות לפני.

<מיקי לוי:>
- - ולמחרת ראיתי ידיעה בעיתון. האם אני רשאי, שש שעות לפני שהמערכת ננעלת?

<קריאה:>
כן.

<מנואל טרכטנברג:>
כן. כן.

<קריאה:>
כן. כן.

<מנואל טרכטנברג:>
הם אמרו שכן.

<אמיר וסרמן:>
כן. כן. כן.

<מיקי לוי:>
אז אני לא רואה בזה בעיה.

<מנואל טרכטנברג:>
לא, אבל - - -

<שרה קנדלר:>
אתה גם יכול להצביע במערכת ולבוא אחר כך, פיזית, ולשנות את ההחלטה שלך.

<מנואל טרכטנברג:>
לא, לא, זו לא הנקודה.

<קריאות:>
- - -

<שרה קנדלר:>
עד - - -

<היו"ר משה גפני:>
ודאי, ודאי. נו, זה - - -

<מיקי רוזנטל:>
- - - לא באים. זאת בדיוק - - -

<אורלי לוי אבקסיס:>
- - - יש פה - - -

<היו"ר משה גפני:>
רגע, רגע. חברת הכנסת אורלי לוי אבקסיס, בבקשה. תענו לכולם יחד, אני רוצה - - -

<אורלי לוי אבקסיס:>
אני חושבת שבעצם, אם אני הבנתי אותך נכון, חבר הכנסת מנואל טרכטנברג, הנושא הוא שבדיון אתה שואל שאלות, כמו שאנחנו שואלים עכשיו.

<מנואל טרכטנברג:>
נכון. נכון.

<אורלי לוי אבקסיס:>
אתה מקבל תשובות.

<מנואל טרכטנברג:>
נכון.

<אורלי לוי אבקסיס:>
לפעמים התשובות הן מניחות את הדעת, אבל לפעמים הן מעלות שאלות נוספות.

<מנואל טרכטנברג:>
נכון.

<אורלי לוי אבקסיס:>
ולכן ההצבעה היא הרבה יותר נכונה תוך כדי דיון. אם אנחנו הופכים את זה ככה – גם את ועדת הכספים אפשר לפזר ולעשות את זה בהצבעה אלקטרונית, ואז תמיד זה ייחתך קואליציה-אופוזיציה. ואז אף פעם לא נוכל לנהל דיון שיכול להיות שיהיו בו משכנעים ומשתכנעים - - -

<מנואל טרכטנברג:>
- - -

<אמיר וסרמן:>
אני מבין. ההבדל הוא שבחברה יהיו אלפי מצביעים. כדי לעשות ישיבה היה צריך את אצטדיון טדי, והישיבה לא הייתה יכולה להתקיים. בניגוד לוועדת הכספים.

<אורלי לוי אבקסיס:>
לא, אבל יש נציגים של קבוצות. בוא לא נהפוך להיות תמימים ועכשיו נגיד: בואו נעשה את זה כמו בימי רומי העתיקה.

<אמיר וסרמן:>
אני מסכים.

<אורלי לוי אבקסיס:>
יש נציגים של קבוצות שמייצגים את האינטרסים של אותה קבוצה. בדרך כלל, מי שיגיעו לדיונים הם אלה שיש להם מה להפסיד או מה להרוויח, ושם חובה עליהם לנסות לשכנע או לשנות כדי שאותם אנשים בקבוצה יידעו ש-.

מה שאנחנו עושים פה עכשיו, אנחנו מייתרים את ההליך הזה לחלוטין. 

<אמיר וסרמן:>
לא, אבל - - -

<אורלי לוי אבקסיס:>
איך אנחנו - - -

<היו"ר משה גפני:>
רגע, רגע.

חבר הכנסת מיקי לוי, רצית להגיד.

<מיקי לוי:>
אני רק רוצה להוסיף: מכיוון שהיום מתחילה ההרצה של המניות. אני מציע – לא צריך לכנס את כל הוועדה – שבעוד חודש-חודש וחצי, כמה שנקבע, שידווחו לך על הצד הטכני. אחד.

<היו"ר משה גפני:>
טוב. טוב.

<מיקי לוי:>
שניים. אני מניח שנאשר. הצד הזה של בעלי עניין צריך יהיה דיווח בנפרד: - -

<מיקי רוזנטל:>
בדיוק.

<מיקי לוי:>
- - האם זה עובד או לא עובד.

<אורלי לוי אבקסיס:>
נכון.

<מיקי לוי:>
איך בעלי המניות הגיבו. זה הכול.

<היו"ר משה גפני:>
כן, תודה. חבר הכנסת מיקי רוזנטל.

<מיקי רוזנטל:>
אני הייתי מבקש להגיד ככה: בתחילת הדברים אני שאלתי האם זה חל על כל ההצבעות ואין החרגה. יש שני סוגי הצבעות לפחות שהן בעייתיות מאוד: אחת, זה עסקאות בעלי עניין, כמו שהזכיר ידידי, חבר הכנסת מיקי לוי; שתיים, זה כמובן שכר המנהלים. אלה שני סוגי ההצבעות, ואנחנו נאשר כי אנחנו לא רוצים לתקוע, אבל אני כן חושב שאנחנו צריכים לקיים דיון המשך בעניין הזה, - -

<היו"ר משה גפני:>
טוב. טוב.

<מיקי רוזנטל:>
- - בשתי הסוגיות האלה, ולקבל תוצאות של הצבעות ומה קרה בהן בפועל, מה נאמר באסיפה והאם זה שינה דברים וכולי וכולי. כי זה יכול להיות, עלול להיות קריטי.

<היו"ר משה גפני:>
תודה. לפני שאני מאפשר לך ולפני שאתם משיבים אני רוצה להגיד לכם: עלה בכנסת, אני זוכר, דיבור, אבל דיבור לא רציני, שתהיינה הצבעות שיהיה אפשר להעביר באמצעות פתק. עלו דברים כאלה אבל בדיון לא רציני. הדבר הזה הוא נורא ואיום, נורא ואיום – הצבעה באמצעות, מה שהם מציעים עכשיו. כאן צריך לקיים דיון. אנשים צריכים להגיד את דעתם. לשמוע את השני. לא לבוא עם דעה מוקדמת, כשברוב המקרים מגיעים עם דעות מוקדמות בגלל קואליציה-אופוזיציה. אבל פה יש דיונים שאת שומעת או אתם שומעים את מה שאומרים האנשים שמביאים את התקנות האלה או הצווים או אפילו את החוקים – אנשים משנים תוך כדי דיון את.

<קריאה:>
נכון.

<קריאה:>
נכון.

<היו"ר משה גפני:>
להצביע באמצעות הצבעה מרחוק זה דבר חמור. הוא עלה. אני אומר לכם: הוא עלה כמה פעמים, גם בשיחות מסדרון וגם לפעמים. יש דברים קריטיים: מישהו נמצא בחוץ לארץ.

מה שהם מציעים, וזה אני זוכר גם מהדיונים שאני קיימתי בוועדת המדע והטכנולוגיה, ולכן אני מציע לא להחריג את הדבר הזה. יש אנשים שאומרים: זאת הדעה שלי, ומדובר על הרבה מאוד אנשים. אז הוא שולח את העמדה שלו בדרך שבה הם מציעים. אבל יש אנשים שאומרים: אני רוצה להיות בדיון, יש לי עמדה.

<קריאה:>
שיבוא.

<היו"ר משה גפני:>
בדיוק. לכן צריך לאפשר למי שרוצה להיות בדיון לבוא לדיון, לשאול את השאלות, לקבל החלטה. ואפילו אם הוא שלח את עמדתו קודם הוא יכול לשנות אותה.

<ציפי בנר:>
רק רציתי הערה מעולם הפרקטיקה.

<היו"ר משה גפני:>
בבקשה. שם ותפקיד לפרוטוקול.

<ציפי בנר:>
ציפי בנר. אני מבנק לאומי, אבל מאיגוד הבנקים בישראל.

אני רק רוצה להעיר למה שאתם הערתם מעולם הפרקטיקה: יש ניירות, לפחות בבנק שאני עובדת בו, שזה למעלה מ-10,000 ו-15 אלף מחזיקים. אז המערכת הזאת מאפשרת לאלה ממטולה, מאילת, מכל הארץ, לבוא ולהצביע. ומה שקורה בשטח, זה שכל אלה שיש להם אינטרס אכן באים: נציגי המוסדיים באים וכל מי שיש לו עניין להשתתף משתתף.

<היו"ר משה גפני:>
אוקיי. תודה.

<מנואל טרכטנברג:>
אבל סליחה. אין ויכוח על זה, ואני אולי לא הסברתי את עצמי נכון. אני אמרתי שאני תומך בדבר הזה, אבל שנבין שיש כאן שני משטרים שונים שחיים יחדיו.

<קריאה:>
- - - עוד דיווח.

<מנואל טרכטנברג:>
לא. סליחה. יש אלפים או מאות או לא חשוב, שמצביעים לפני דיון, ויש דיון באלה שמצביעים בעקבות דיון. זה לא אותו הדבר. ויש פה שאלה. למשל: אדוני היושב ראש, אני רוצה להציע הצעה, אולי לא רלוונטית, אבל הייתי רוצה שנחשוב. אפשר לחשוב, אני לא מציע את זה אבל אפשר לחשוב על כך שיש דיון, הדיון מצולם ומשודר באינטרנט ובעקבות כך מצביעים. כל מי שרוצה. גם מבחוץ. אוקיי? אז כולם נחשפים או יכולים להיחשף לדיון, וכעיקרון כולם על אותו מישור. אוקיי? אז אפשר להפוך את הדבר הזה כך שעקרונית אפשר להיחשף ולהשתכנע מהדיון.

<מיקי רוזנטל:>
אין לזה אפילו - - -

<היו"ר משה גפני:>
אוקיי. רבותיי, אני רוצה ללכת להצבעה. חברת הכנסת רחל עזריה, בבקשה.

<רחל עזריה:>
אני רוצה לומר עוד משהו: זאת אומרת, זה מוזר כי היום רוב הדיונים - - - מקיימים, מתנהלים, בפייסבוק. כאילו במקומות שהם מאוד תואמים את המערכת שאתם רוצים לקדם. אז אפשר פשוט שבתוך המערכת יהיה מערך של דיון, יהיה עמוד שבו מתקיים דיון - - -

<שרה קנדלר:>
יש הודעות עמדה. יש. יש - - -

<רחל עזריה:>
וזה דיון או שזה הודעות?

<שרה קנדלר:>
זה הודעות עמדה: אחד מעביר והשני עונה. אבל זה הודעות.

<רחל עזריה:>
ואנשים יכולים להשתתף? לשאול? כאילו, דיון, מתקיים דיון?

<שרה קנדלר:>
לא, זה לא דיון.

<רחל עזריה:>
זה לא דיון. ולמה שלא יהיה דיון? 

<אמיר וסרמן:>
אי אפשר לעשות את זה.

<ציפי בנר:>
אי אפשר לעשות את זה כמו בפייסבוק - - -

<רחל עזריה:>
אין סיבה שלא. למה אי אפשר? הרי כל דבר היום, כל דבר שאני משתתפת בו, הכול יושבים אנשים על המחשב ודנים דיונים ערניים - - -

<מיקי לוי:>
עם עשרת אלפים איש, שכל אחד ישאל שאלה, לא יסיימו את זה - - -

<קריאה:>
אין לנו - - -

<קריאות:>
- - -

<רחל עזריה:>
אתה לא יודע. לא. מה זה עשרת אלפים איש, שכל אחד ישאל שאלה - - - ואנשים מגיעים - - -

<מיקי לוי:>
מה לעשות. אי אפשר.

<רחל עזריה:>
זה מצחיק.

<קריאה:>
אני יכולה לענות לה?

<היו"ר משה גפני:>
לא, לא. אני מבקש, קודם כל, להסביר את הסעיפים. בבקשה, תסבירי את הסעיפים.

<שרה קנדלר:>
להסביר או להקריא?

<היו"ר משה גפני:>
טוב, בסדר, היום לא נקריא. להסביר.

<שרה קנדלר:>
להקריא לך?

<שגית אפיק:>
תסבירי.

<היו"ר משה גפני:>
תסבירי את הסעיפים.

<שגית אפיק:>
תסבירי סעיף-סעיף, עורכת הדין שרה קנדלר.

<שרה קנדלר:>
אוקיי. התקנות האלה שאנחנו מעבירים מדברות על כל התהליך של ההצבעה בתעודות התחייבות, החל מהדיווח של החברה, שהיא מזמנת את האסיפה - - -

<היו"ר משה גפני:>
חבר הכנסת מיקי לוי. חברת הכנסת רחל עזריה. בבקשה.

<רחל עזריה:>
לא קיבלתי תשובה, אז אני שואלת אותו.

<היו"ר משה גפני:>
אז רגע. אבל קודם כל שהיא תסביר את הסעיפים.

<רחל עזריה:>
אז תדאג שאני אקבל תשובה - - -

<היו"ר משה גפני:>
מאה אחוז.

<רחל עזריה:>
תודה.

<שרה קנדלר:>
אוקיי. החברה שולחת זימון לאסיפה אחרי שהיא מקבלת החלטה על זימון אסיפה. היא מצרפת לזימון נוסח של כתב הצבעה ואת המועד הקובע, ואז המערכת מתחילה לפעול כמו שמר נתן הרשקוביץ הסביר.

מי שרוצה לבוא להצביע, פיזית, מתארגן, מוציא אישור בעלות מחבר הבורסה שבו מתנהל חשבון הבנק שלו ומגיע פיזית. מי שרוצה לשלוח שלוח יכול לשלוח שלוח. מי שרוצה להצביע בכתב באמצעות הפקס יכול לעשות זאת. ומי שרוצה, וזה החידוש הגדול, יכול להצביע באמצעות המערכת עד שש שעות לפני, ואז תוצאות ההצבעה יתקבלו בהצבעה אחרי שכל המנגנונים האלה עובדים.

<אורלי לוי אבקסיס:>
אם יש דיון, כמה הוא סמוך להצבעה?

<שרה קנדלר:>
הוא באסיפה.

<אורלי לוי אבקסיס:>
אז לכן, אם אתה נותן את, - -

<מיקי לוי:>
שש שעות המערכת - - -

<אורלי לוי אבקסיס:>
- - ולכן צריך - - - מראש את ההצבעה שלך שש שעות לפני, מה קורה אם בדיון, פתאום, עולות נקודות שאתה - - -?

<אלי כהן:>
אי אפשר.

<שרה קנדלר:>
אי אפשר. אי אפשר.

<אלי כהן:>
הדיון הוא דיון. זה לא משא ומתן הפגישות האלה. יש הצעה אחת – או שהיא נדחית או שהיא מתקבלת.
<אורלי לוי אבקסיס:>
לא, לא, לא, לא, יש גם הצעות פשרה, תסלח לי.
<קריאה:>
- - -

<אלי כהן:>
אין הצעות פשרה.

<אורלי לוי אבקסיס:>
מה זאת אומרת? יש דברים - - -

<אלי כהן:>
יש חוק. צריך להגיש את זה זמן מראש ואז. זה לא דיון, זה לא כנסת, זה משהו אחר בכלל.

<שרה קנדלר:>
אם יש הצעה חדשה אפשר לדחות לאסיפה אחרת.

<אלי כהן:>
בדיוק.

<מיקי לוי:>
- - - 

<שרה קנדלר:>
קובעים אסיפה נוספת, ואז אתה תוכל - - -

<אורלי לוי אבקסיס:>
יש דיון. יש דיון. יש דיון.

<אלי כהן:>
יש דיון אבל אין לו שום נפקות.

<מיקי לוי:>
חייבים לדון באותם סעיפים שעלו. אי אפשר.
<אלי כהן:>
ברור.

<שרה קנדלר:>
לא יכולים להעלות לסדר היום דברים שלא פורטו בזימון של האסיפה.

<אורלי לוי אבקסיס:>
ברור, ברור. אבל תוך כדי דיון, גם פה דברים - - -

<אלי כהן:>
אי אפשר לשנות אות.

<קריאה:>
- - -

<אורלי לוי אבקסיס:>
- - - דיון אנחנו עולים על נקודה שקודם לא שמנו לב אליה.

<אלי כהן:>
כאן זה נכון.

<אורלי לוי אבקסיס:>
מה זאת אומרת: "כאן זה נכון"?

<אלי כהן:>
שם זה לא נכון. שם אתה לא יכול לשנות. 

<אורלי לוי אבקסיס:>
בן אדם שמחזיק, מחזיק אגרות יש לו גם אינטרס, והאינטרס הכלכלי הזה יכול להביא אותו לשיקולים כאלו ואחרים בהתאם להתפתחויות ובהתאם למידעים כאלו ואחרים. ויכול להיות שפתאום, נקודה מסוימת שמישהו העלה קודם, הוא גם הצליח לשנות להבא.

<שרה קנדלר:>
אז ידחו אתכם לאסיפה אחרת.

<אלי כהן:>
בדיוק.

<שרה קנדלר:>
לא יוכלו לעשות את זה באותה אסיפה כי אנשים לא קיבלו את - - -

<אלי כהן:>
נכון.

<מיקי לוי:>
נושא חדש זה לא כמו פה – זה דיון חדש.

<אורלי לוי אבקסיס:>
אנחנו לא מדברים על נושא חדש.

<היו"ר משה גפני:>
רק אני מסביר את מה שאת אומרת. חברת הכנסת אורלי לוי אבקסיס, אם תוך כדי הדיון יתברר שצריך לשנות את זה, מפסיקים את הדיון ומעבירים את זה – תתקני אותי אם אני טועה – ואז התהליך מתחיל מחדש.

<אלי כהן:>
מתחילים מההתחלה את כל התהליך.

<אורלי לוי אבקסיס:>
מה שאתם אומרים, שבשום פנים ואופן, לא יכול להיות שבין השש שעות של סגירת המערכת ועד להצבעה, שום התפתחות שיכולה לשנות את דעתו או את הצבעתו של אותו בעל - - -

<היו"ר משה גפני:>
לא, היא יכולה לשנות, כן – הוא יצביע בעד או נגד.

<שרה קנדלר:>
לא, את יכולה לשנות.

<אלי כהן:>
את יכולה לשנות, - -

<שרה קנדלר:>
בדיוק.

<אלי כהן:>
- - אבל את לא יכולה לשנות את ההחלטה.

<אורלי לוי אבקסיס:>
אבל הוא לא יכול לשנות בשש שעות.

<היו"ר משה גפני:>
הוא לא יכול לשנות. נכון.

<שרה קנדלר:>
אלא אם כן הוא מגיע לאסיפה. אלא אם כן הוא - - -

<מיקי לוי:>
- - -

<קריאה:>
הוא יכול לבוא לדיון בכל עת ולהשתתף - - -

<שרה קנדלר:>
הוא יכול להגיע - - -

<אורלי לוי אבקסיס:>
ואז איך - - -?

<שרה קנדלר:>
את זה העברנו בחקיקה הראשית שכבר העברנו בוועדת המדע והטכנולוגיה, שההצבעה האחרונה היא הקובעת. יש הרי תעודות זהות. אם מישהו מצביע פעמיים, זאת אומרת, מצביע ואחר כך משנה, החברה, כשהיא סופרת, רק ההצבעה האחרונה שלו תיספר.

<היו"ר משה גפני:>
נכון.

<שרה קנדלר:>
אז עד הרגע האחרון, וזה - - - לו, אתה יכול לשנות את דעתך. אתה לא מגיע – אין לך זכות לשנות. 
<אורלי לוי אבקסיס:>
אתם תדעו לזהות אותו באופן יעיל ומהיר מתוך המערכת, - -

<שרה קנדלר:>
כן, כן, כן.

<אורלי לוי אבקסיס:>
- - לשלוף אותו החוצה?

<שרה קנדלר:>
כן.

<אורלי לוי אבקסיס:>
עשיתם את ה-?

<שרה קנדלר:>
מי שהצביע במערכת, יש קובץ Excel שהחברה מקבלת, שהיא נורא מסודרת, ואתה משווה את זה עם מי שמגיע - - -
<אורלי לוי אבקסיס:>
אז זאת אומרת, התוצאות הסופיות – מתי?

<שרה קנדלר:>
בסיום האסיפה.

<אורלי לוי אבקסיס:>
אז זאת אומרת, online. ממש כמו האח הגדול, בהקשר של זה, אתם יודעים להוציא, לבודד את ההצבעה הספציפית של אותו בן אדם - - -

<נתן הרשקוביץ:>
לא אנחנו. לא אנחנו.

<שרה קנדלר:>
לא אנחנו. החברה עושה את זה.

<נתן הרשקוביץ:>
החברה עושה.

<אורלי לוי אבקסיס:>
השאלה אם החברה יודעת לעשות את זה, - -

<שרה קנדלר:>
כן, כן, כן, כן.

<נתן הרשקוביץ:>
כן, כן, כן.

<אורלי לוי אבקסיס:>
- - בזמן אמיתי, קצר - - -?

<שרה קנדלר:>
כן. אנחנו רק משפרים. הם עושים את זה גם היום. אנחנו משפרים לה את השיטה כי הרבה הצבעות התקבלו בטופס - - -

<היו"ר משה גפני:>
מאה אחוז. מה יש עוד בתקנות?

<שרה קנדלר:>
יש את הנושא הזה של אישורי הבעלות, שהיום אדם צריך לבוא פיזית. אם הוא רוצה לבוא לאסיפה ולהצביע הוא צריך להביא אישור בעלות מחבר הבורסה. היום מי שיצביע באמצעות המערכת יוכל עדיין להמשיך לבוא אם הוא לא רוצה להצביע - - - במערכת. או באמצעות המערכת, להוציא בעלות, או להצביע.
הפרק השני מדבר על כל הנושא הזה של הוכחת הבעלות והחובה של חברי הבורסה לתת את אישורי הבעלות לכל מי שיש לו חשבון אצלו.

הפרק השלישי מדבר על כל הנושא של הצבעה בכתב והודעות עמדה. זה מה שדיברנו, שאדם יכול להגיש הודעת עמדה. זה בדיוק כמו בחוק החברות. יש פה מספר מילים שהוא יכול לכתוב וכולי בהודעת העמדה. יש פה גם את נוסח של כתב ההצבעה, שזה די סטנדרטי. מופיע גם בתקנות של החברות וגם - - -  

<שגית אפיק:>
תדברי על זימון האסיפה על ידי הנאמן – תקנה 8. התוספת.

<שרה קנדלר:>
אוקיי. תקנות 7 ו-8 – יש שתי אפשרויות של זימון אסיפה: או על ידי המנפיק או על ידי הנאמן. בשני המקרים מי שמזמן את האסיפה צריך להגיש דו"ח מיידי. הדו"ח המיידי של המנפיק קבוע בתקנות אחרות – תקנות דו"חות מיידיים ותקופתיים. הדו"ח של הנאמן – הסדרנו את זה פה, בתקנות, כי עדיין אין תקנות. זה גם יגיע לפה בהמשך, תקנות שמסדירות בכלל - - -

<היו"ר משה גפני:>
מתי יגיע בהמשך?

<שרה קנדלר:>
אוטוטו.

<היו"ר משה גפני:>
"אוטוטו" זה חודש? חודשיים?

<שרה קנדלר:>
- - -

<היו"ר משה גפני:>
אני רוצה, אז, כשאתם מגיעים עם זה, אני רוצה דיווח, מה שהחברים ביקשו, דיווח על איך זה עובד.

<שרה קנדלר:>
אוקיי. בסדר גמור.
<היו"ר משה גפני:>
בסדר?

<שרה קנדלר:>
בסדר גמור.

<היו"ר משה גפני:>
חבר הכנסת מיקי רוזנטל. 

<מיקי רוזנטל:>
לא רק טכני, גם מהותי. 

<היו"ר משה גפני:>
מה הצבעת?

<מיקי לוי:>
- - - משפט וחצי - - -

<היו"ר משה גפני:>
מה "משפט וחצי"? אתם ביקשתם דיווח.

<מיקי רוזנטל:>
נכון. אבל אני - - -

<היו"ר משה גפני:>
וסיכמתי איתם, עכשיו, שהם מביאים את התקנות בעוד חודש-חודשיים.

<שרה קנדלר:>
תקנות הנאמנים יפרטו את כל חובות הדיווח שיש לנאמנים, אבל הכנסנו לפה רק את חובת הדיווח לגבי האסיפה והחלנו כמה הוראות כאלה כדי שיהיה ברור החובות שלהם בזימון האסיפה.

תקנה 10 מסדירה את הנושא של המועד הקובע. זה הנושא של מי זכאי להצביע באסיפה. במועד ההצבעה צריך להגיד באיזה תאריך, מי שמחזיק בתעודת ההתחייבות יכול להצביע. קבענו פה משלושה ימי מסחר ולא יותר מ-14 ימי מסחר לפני כינוס מועד האסיפה.

<היו"ר משה גפני:>
טוב. מה עוד?

<שרה קנדלר:>
תקנה 11 מדברת על חובות חבר הבורסה כלפי המערכת. זאת אומרת, חבר הבורסה צריך להעביר למערכת את כל הזכאים, את כל רשימת הלקוחות שיש להם החזקה באותן תעודות התחייבות. המערכת מחזירה קודים, שכל אחד יהיה לו קוד להצביע במערכת, והיא מעבירה לאותו משקיע את הקוד כדי שיוכל להצביע עצמאית במערכת.

יש פה את מה שאמרתי: נוסח כתב ההצבעה והודעות העמדה. יש פה גם את התקנה שמדברת על אפשרות ביטול כתב ההצבעה. מי שהגיש כתב הצבעה פיזית יכול לבטל אותו עד 24 שעות לפני. ואז התקנות האחרונות מדברות על תוצאות האסיפה, שמי שזימן את האסיפה הוא זה שאחראי - - -

<שגית אפיק:>
תוצאות ההצבעה. תוצאות ההצבעה, עורכת הדין שרה קנדלר.

<אורלי לוי אבקסיס:>
רגע, לא הבנתי, מי שיצביע - - -?

<שרה קנדלר:>
מי ששלח, היום אפשר את כתב ההצבעה לשלוח בפקס. מי שעדיין אין לו מחשב, השארנו לו את הפקס הזה.

<אורלי לוי אבקסיס:>
24 שעות - - -

<שרה קנדלר:>
כן. הוא יכול לבטל לפני כן, אוקיי? זה קיים גם בכל התקנות המקבילות.

<אורלי לוי אבקסיס:>
מתי המערכת נפתחת?

<קריאה:>
היום.

<קריאה:>
היום במניות - - -

<אורלי לוי אבקסיס:>
לא, לא, לא.

<שרה קנדלר:>
מתי היא נפתחת להצבעה?

<אורלי לוי אבקסיס:>
להצבעה.

<נתן הרשקוביץ:>
למחרת בבוקר, המועד הקובע.

<קריאה:>
למחרת המועד הקובע. 
<נתן הרשקוביץ:>
ברגע שידועה לחברי הבורסה, לבנקים, ידועה מי רשימת המצביעים הסופית ומעבירים להם את המידע, למחרת בבוקר התיבה פתוחה, והיא נשארת פתוחה עד שש שעות לפני האסיפה, שאז מרוכזים - - -

<אורלי לוי אבקסיס:>
וזה בדרך כלל כמה זמן?

<שרה קנדלר:>
שלושה ימים בדרך כלל. יש פה גם סעיף שנותן אפשרות ללקוחות להודיע לחברי הבורסה שהם אינם מעוניינים להיות במערכת, הם לא רוצים שהפרטים שלהם - - - בכלל, ואז הם יכולים להודיע.
<היו"ר משה גפני:>
טוב. תודה. תודה.

<שגית אפיק:>
- - - תחילה.

<שרה קנדלר:>
לגבי התחילה קבענו פה 30 ימים, אבל לאור בקשת איגוד הנאמנים שהם צריכים זמן היערכות – חודשיים?

<נתן הרשקוביץ:>
לא. יותר. 

<שרה קנדלר:>
שלושה?

<נתן הרשקוביץ:>
יותר.

<שרה קנדלר:>
שלושה חודשים?

<נתן הרשקוביץ:>
יותר. יותר. 

<היו"ר משה גפני:>
מה זה "שלושה חודשים"?

<שרה קנדלר:>
להיערכות לכניסה למערכת הנאמנים.

<שגית אפיק:>
אמרת לא חודשיים? לא מספיקים חודשיים? 

<שרה קנדלר:>
חברי הבורסה, חודשיים זה מספיק?

<קריאה:>
מספיק לנו חודש. 

<שגית אפיק:>
חודש?

<קריאה:>
אפילו פחות.

<שגית אפיק:>
אז חודשיים מספיקים, עורכת הדין שרה קנדלר. חודשיים.

<נתן הרשקוביץ:>
לא, לא, שלושה, שלושה, שלושה, שלושה, עורכת הדין שרה קנדלר. יש חברי בורסה שלא נמצאים פה שאמרו שכדי להוסיף את האג"ח הם צריכים שלושה חודשים.

<שגית אפיק:>
עורכת הדין שרה קנדלר, שלושה זה סופי?

<היו"ר משה גפני:>
עורך הדין עודד אופק, יש סעיף שאתם מתנגדים לו או שאתם רוצים הבהרות לגביו? בבקשה.

<עודד אופק:>
כן. תודה, כבוד היושב ראש. יש מספר נקודות קלות של הערות בתוך הגוף. ההערה המהותית נוגעת לגבי התקנה שעכשיו השתנתה – זו תקנה 10. היא הייתה תקנה 8 מקודם, במועד הקובע.

<היו"ר משה גפני:>
מה העמדה שלכם?

<עודד אופק:>
העמדה שלנו זה שזה עומד בסתירה לחקיקה הראשית, לחוק ניירות ערך. כי ניתן לזמן אסיפת מחזיקים במועד מאוחר, יום אחד ממועד הזימון עצמו. ובהתאם לפרשנות שניתנה למועד הקובע, כפי שלמדנו מהרשות לניירות ערך או הפרשנות שהיא רוצה להחיל על זה, אז זה שבעצם לא ניתן לזמן למועד קובע שהוא רטרואקטיבי, והמשמעות היא שבעצם לא ניתן יהיה לזמן אסיפת מחזיקים אלא בהתראה מוקדמת של שלושה ימים, שזה עומד בניגוד להוראה - - -
<היו"ר משה גפני:>
אוקיי. מה עוד, הערות? אני אבקש תשובות מכם.

<עודד אופק:>
יש הערות קלות לנוסח. תקנה 7ד בנוסח החדש: מזמן אסיפה שישלח בלא תמורה למחזיקים רשומים. בידי הנאמן אין מרשם מחזיקים. אנחנו גם הערנו את זה במסגרת ההערות הראשוניות.

<שגית אפיק:>
זה דברים שלא הערתם בפגישה שלכם עם עורכת הדין שרה קנדלר, אתמול?

<עודד אופק:>
לא, בגלל שזה תיקון שבוצע בעצם בין אתמול להיום, אנחנו לא - - -  
<שגית אפיק:>
אז אתם לא ראיתם את הנוסח - - - כן. זה לא היה בין אתמול להיום אז בסדר.

<עודד אופק:>
זה הערות 3-2.

<שגית אפיק:>
אוקיי.

<היו"ר משה גפני:>
זה הערות ניסוחיות?

<עודד אופק:>
זו הערה שהיא - - -

<שגית אפיק:>
לא. זאת הערה שעורכת הדין שרה קנדלר צריכה להתייחס אליה. אנחנו לא יכולים. זו לא הערת ניסוח שאנחנו יכולים לאשר.
<היו"ר משה גפני:>
הבנתי. אוקיי, מה עוד?

<עודד אופק:>
בכל מקרה, הציפייה היא שזו תהיה החברה המנפיקה שתשלח למישהו במרשם, כי היא זו שמנהלת את המרשם.

תקנה 8א(7) – זה הנוסח שנוסף מאתמול. זו הערה ניסוחית לחלוטין, אבל במקור הנוסח היה: אם ידוע מראש המדדים לפי - - - נאמן. אנחנו היינו רוצים להשתמש בנוסח המקורי שהופיע: "יקבע הנאמן".

הערה נוספת באותה תקנה, תקנת משנה ה': שדו"ח כאמור ייחתם בידי יושב ראש דירקטוריון הנאמן או בידי דירקטור שהדירקטוריון הסמיכו, וכן בידי המנהל הכללי שהנאמן הוא דירקטור נוסף בו. היינו רוצים לצד האפשרויות האלה שניתן יהיה גם נושא משרה שהוסמך לכך על ידי הדירקטוריון.

<שרה קנדלר:>
זה מקובל עלינו. בסדר.

<היו"ר משה גפני:>
אז תשנו את זה. אוקיי.

לגבי ההערות הקודמות של עורך הדין עודד אופק.

<שרה קנדלר:>
לגבי סעיף 7ד, לגבי מזמן האסיפה: מרשם המחזיקים - - -

<היו"ר משה גפני:>
לא. הדבר הכי חשוב זה מה שהוא אמר שזה בניגוד לחוק.

<שרה קנדלר:>
למועד הקובע. אנחנו לא חושבים שזה עומד בניגוד לחוק. סעיף בחוק, 35יב(1) בעצם מפנה לסמכות שר האוצר לקבוע בתקנות ולכן לאשר הוראות אחרות של המועד הקובע, ולכן זה לא סותר.

<היו"ר משה גפני:>
לגבי ההערה השנייה.

<שרה קנדלר:>
לגבי ההערה השנייה: המרשם לא אצלכם, אבל זה מרשם פתוח. סעיף 35(1)(2) אומר: המנפיק ינהל מרשם אשר יהיה פתוח לעיונו של כל אדם. אז המרשם פתוח גם לעיונכם. אין לכם בעיה לראות מי רשום ולשלוח את הזימונים.

<עודד אופק:>
אבל - - - בדיקה כל - - -

<שרה קנדלר:>
אנחנו לא חושבים שיש עם זה בעיה.

<עודד אופק:>
זו גם הערה שהתקבלה בהערות - - -

<שגית אפיק:>
אכפת לך לנסח את זה פשוט לתקנה? כי מהותית זה - - -

<שרה קנדלר:>
זה לא עניין ניסוחי, זה עניין מהותי. הוא לא רוצה לשלוח בלא תמורה למחזיקים הרשומים כתב הצבעה כי הוא אומר: אני לא יודע מי המחזיקים. ואת אומרת: הוא יודע כי המרשם פתוח.

<שגית אפיק:>
- - -

<עודד אופק:>
כן, אבל המרשם בידי החברה. היא מנהלת אותו כל הזמן.

<שרה קנדלר:>
היא מנהלת אותו, אבל הוא פתוח לעיונו של כל אדם.

<היו"ר משה גפני:>
טוב. אוקיי.

<עודד אופק:>
רק הערה אחת לגבי עמדת הרשות לניירות ערך, שאני מבין שהיא גם העמדה של היועצת המשפטית של הוועדה: מה שהותר לשר האוצר לקבוע זה לגבי המועד הקובע. המועד הקובע בלבד ולא מועד זימון אסיפת המחזיקים - - -

<היו"ר משה גפני:>
אוקיי. אנחנו נכריע בשאלה הזאת. בסדר. תודה. תודה.
חברת הכנסת רחל עזריה, את שאלת שאלה? לא קיבלת תשובה?

<רחל עזריה:>
נכון.

<היו"ר משה גפני:>
שמעתם את השאלה שלה או שהיא תחזור?

<שרה קנדלר:>
אנחנו רוצים לחזור בנו. אנחנו מקבלים את העמדה של עורך הדין עודד אופק. אנחנו מוכנים למחוק את סעיף 7ד. פשוט למחוק את כל התקנה, בסדר? 

<שגית אפיק:>
בסדר.

<שרה קנדלר:>
כי אנשים יכולים לראות ביניהם, אם הם יכולים דרך המגנא. אם ממילא הכול מופיע במגנא אז גם המחזיקים - - -

<היו"ר משה גפני:>
טוב. לחברת הכנסת רחל עזריה הייתה שאלה.

<רחל עזריה:>
השאלה הגדולה היא שכשעושים תהליכים כאלה אנחנו מייתרים אמצעים שהיו לפני כן. והשאלה אם פשוט האמצעי להחלפת מידע, אם הוא פשוט ייעלם? זו השאלה.

<שרה קנדלר:>
אנחנו לא מחליפים פה, אנחנו רק משכללים. 

<קריאה:>
מוסיפים.

<שרה קנדלר:>
מוסיפים.

<רחל עזריה:>
כן. אבל כשמוסיפים - - -

<שרה קנדלר:>
כי הצבעה בכתב קיימת גם היום. רק שהיום היא בפקס, ואנחנו עושים מערכת יותר מתקדמת טכנולוגית.

<רחל עזריה:>
זה נכון. כמה הצביעו בפקס?

<שרה קנדלר:>
מספרים אני לא יודעת. 

<רחל עזריה:>
- - - מה יהיה יותר? איך אנשים יצביעו? מה יהיה דפוס ההצבעה?

<אמיר וסרמן:>
אני אנסה לענות: היום יש חובת השתתפות על הגופים המוסדיים ולכן הם באמת מצביעים באסיפות. הם בדרך כלל לא מגיעים לאסיפות, אלא מצביעים מרחוק. הציבור הרחב, שזה אנשים בודדים שמחזיקים, כמעט ולא - - - ואנחנו חושבים שאחד החסמים זה בעצם העלויות של הוצאת אישור בעלות, הצורך לבצע את הפרוצדורה של ההגשה. שכאן יהיה מאוד נוח להיכנס בבית לאתר האינטרנט ולהצביע.

<רחל עזריה:>
אז אתה אומר שהציבור עצמו, המשקיעים הבודדים - - -

<שרה קנדלר:>
כן.

<אמיר וסרמן:>
נכון.

<שרה קנדלר:>
כן. נכון. נכון. 

<אמיר וסרמן:>
בוודאות הם לא מפסידים שום מידע, וזו חלופה נוספת, רביעית. היא בעצם מצטרפת לשלוש דרכי הצבעה שעדיין יתקיימו.

<רחל עזריה:>
טוב. 

<שרה קנדלר:>
אנחנו מקווים שזה רק יביא ליותר השתתפות.

<היו"ר משה גפני:>
כן, חבר הכנסת מיקי לוי, משפט.

<מיקי לוי:>
משפט. אני קודם כל מברך באמת על ההתקדמות הטכנולוגית, כי אי אפשר לעצור אותה, אבל אני מבקש עוד דבר מה: שכל הוויכוחים האלה: מהבית, הצבעה, דרך האינטרנט, והטכנולוגיה היום היא מאוד-מאוד פשוטה – אפשר לצלם את הכינוס עצמו ולהעביר אותו online, ואז אין לך בעיה של הצבעה מוקדמת, ואין לך בעיה של משתנים, ואין לך - - -
<היו"ר משה גפני:>
לא, זה כבר - - -

<מיקי לוי:>
זה נורא קל היום.
<היו"ר משה גפני:>
מה זה "נורא קל"? זה היה - - -

<מיקי לוי:>
פשוט, צורך במצלמה ביתית, חברים.

<מיקי רוזנטל:>
לא, זה ללא עלות. יש אתרים שהם מעבירים שידור.

<מיקי לוי:>
כל הוויכוחים שהיו פה ייעלמו - - -

<היו"ר משה גפני:>
בסדר. אבל אתה מציע דבר חדשני שלא עומד על סדר היום.

<מיקי לוי:>
לא, זה נורא קל.
<קריאה:>
זה גם לא רק לגבי  - - -

<מיקי רוזנטל:>
נושא חדש.

<נתן הרשקוביץ:>
אין לנו את זה. אין לנו. הרעיון מצוין, אין לנו את זה. 

<היו"ר משה גפני:>
בסדר. לא ביקשתי תגובה שלכם. חבר הכנסת מיקי לוי הציע הצעה, היא לא עומדת על סדר היום. אנא בטובכם, תבדקו את מה שהוא אמר, תבואו אלינו עוד שנה, נראה אם זה אפשרי.

חבר הכנסת אלי כהן.

<אלי כהן:>
טוב, אני באמת מברך על ההחלטה ועל ההמלצה, לפחות של הרשות לניירות ערך. מה שהיום למעשה קורה, שרק הגופים האינטרסנטיים, בעלי עניין, מחזיקי מניות גדולים, מגיעים להצביע. ואם אנחנו נצליח לעודד את הציבור לבוא ולקחת חלק פעיל יותר ולהשפיע, נוכל לקבל החלטות אובייקטיביות יותר. ולכן, עצם ההחלטה ועצם, לצורך העניין, ההמלצה, לכשעצמה היא חשובה. לכן צריך גם שהמערכת תהיה ידידותית, תהיה נגישה. ואני מאוד אשמח אם עוד שנה מהיום תוכלו לבוא ולהציג מדדים שמעידים על עלייה באחוז ההשתתפות של - - -
<מיקי לוי:>
קודם כל, הם צריכים לדווח טכנולוגית. כי היום הם - - -

<היו"ר משה גפני:>
כן, אוקיי.
<אלי כהן:>
וצריך לזכור דבר אחד: זה במיוחד חשוב, הנקודה הזאת, מכיוון שאין למעשה דיון אמיתי. מכיוון שיש החלטה ולא ניתן להגיע למשא ומתן במהלך פגישה כזאת או אחרת - - - לשנות אותה מההתחלה. 

<היו"ר משה גפני:>
 אמרת, אמרת דבר נכון. אנחנו דיברנו על זה בקדנציה הקודמת - - -

<קריאה:>
דיברנו על זה כבר - - -

<אורלי לוי אבקסיס:>
גם פה, עכשיו.

<היו"ר משה גפני:>
גם פה, עכשיו, דיברנו. אבל דיברנו גם בקדנציה הקודמת - - -

תודה, חבר הכנסת אלי כהן. חבר הכנסת מיקי זוהר.

<מכלוף מיקי זוהר:>
הנושא מבורך. רק שאלה אחת, מהותית מבחינתי, שהייתי רוצה לקבל עליה תשובה: איך אנחנו יודעים שאנחנו מאמתים את הזיהוי של האדם שמצביע? הוא עומד מאחורי מחשב.

<היו"ר משה גפני:>
החברה עושה את זה.

<מכלוף מיקי זוהר:>
הוא יכול להטיל. גם אדם, דרך אגב, שרוצה להצביע יכול להטיל על, אולי מישהו: חבר, בן משפחה, קרוב – לבצע את ההצבעה עבורו מהמחשב.

בסופו של דבר, צריכים להבין שיש כאן עניין משפטי מהותי שצריך להתייחס אליו. זהות המצביע צריכה להיות אך ורק הבן אדם, שהוא או מיופה כוחו, במידה ואנחנו מאשרים לו את ייפוי הכוח. אז צריך לתת לזה איזשהו פתרון משפטי ברור - - -

<היו"ר משה גפני:>
מה הפתרון לזה? אנחנו דיברנו על זה גם אז. מה הפתרון? הוא צודק.

<נתן הרשקוביץ:>
יש לנו כמה מנגנונים לזיהוי: המנגנון החזק ביותר זה באמצעות תעודה אלקטרונית, חתימה אלקטרונית, באמצעות הנפקת - - -, ואנחנו ממליצים לעשות את זה למוסדיים ולאנשים שיש להם החזקות מרובות. כל אזרח יכול לעשות את זה, אבל החיסרון בשיטה הזו שזה עולה כמה עשרות שקלים.

<מכלוף מיקי זוהר:>
מתבקש.
<נתן הרשקוביץ:>
במידה ולא, אנחנו מאפשרים באמצעות קוד זיהוי שחבר הבורסה מנפיק. בנק לאומי, למשל, נותן ללקוח שלו איזשהו קוד, ויחד עם הקוד ותעודת הזהות הוא מזדהה. עד אשר תהיה תעודת הזהות הדיגיטלית הממשלתית ואז - - -

<היו"ר משה גפני:>
או שתהיה או שלא תהיה. כן, לא משנה.

בסדר?

<נתן הרשקוביץ:>
רק עוד מילה אחרונה: הקוד הזה משתנה פר אסיפה. זאת אומרת, זה לא קוד קבוע. משתנה פר אסיפה.

<אורלי לוי אבקסיס:>
אבל אדוני היושב ראש, יהיה עוד דיווח לגבי - - -

<היו"ר משה גפני:>
אמרתי, את לא שמעת. הם מביאים תקנות בעוד חודשיים, ואז סיכמתי איתם: יהיה דיווח לוועדה באותו זמן.
<נתן הרשקוביץ:>
כבוד היושב ראש, נראה לי שחודשיים, עם כל הכבוד, זה מעט זמן כדי להציג נתונים וסטטיסטיקות.

<היו"ר משה גפני:>
אבל אתם אמרתם שאתם מביאים. אז תביאו את התקנות בעוד שלושה חודשים.

תקנות ניירות ערך (הצבעה בכתב, הודעות עמדה והוכחת בעלות בתעודות התחייבות לצורך הצבעה באסיפת מחזיקים של תעודות התחייבות), התשע"ה-2015, עם התיקונים שהסכמתם להם - - -
<אייל לב ארי:>
ותחילת 90 יום.

<היו"ר משה גפני:>

מה?

<שגית אפיק:>
ותחילת 90 יום.

<היו"ר משה גפני:>
90 יום, זה מה שסוכם.

<שגית אפיק:>
זה לא מופיע.

<היו"ר משה גפני:>
לא, אבל לתקן את זה בהתאם למה שסוכם, שזה 90 יום ולא חודשיים. נכון? כן.

<אייל לב ארי:>
- - -

<היו"ר משה גפני:>
מאה אחוז. בסדר? ומה שסיכמנו - - -

<שגית אפיק:>
סעיף 7ד יורד. כל התיקונים שמופיעים בנוסח ב"עקוב אחר שינויים" ונאמרו בדיון.

<היו"ר משה גפני:>
כל התיקונים שנאמרו בדיון, שינסחו את זה יחד אתכם.

מי בעד אישור התקנות ירים את ידו. מי נגד? אין. מי נמנע? אין.

הצבעה
בעד – פה אחד
נגד – אין
נמנעים – אין

תקנות ניירות ערך (הצבעה בכתב, הודעות עמדה והוכחת בעלות בתעודות התחייבות לצורך הצבעה באסיפת מחזיקים של תעודות התחייבות), התשע"ה-2015, נתקבלו.

<היו"ר משה גפני:>
התקנות אושרו. שיהיה לכם בהצלחה. אנחנו כנראה בשבוע הבא, בעזרת השם, נמשיך את ארבעת התקנות האחרות שהיום ירדו מסדר היום. ובעוד שלושה חודשים אתם מביאים את התקנות ואני רוצה את הדיווח. תודה רבה.

<הישיבה ננעלה בשעה 10:18.>

